Gaan SA gholf se wendroogte voortduur? | Netwerk24
Deur Cobus Claassen 05 Augustus 2020 10:08
Kan Louis Oosthuizen die naweek Suid-Afrikaanse gholf se major-droogte in die PGA-kampioenskap beëindig? Foto: Getty Images
Hulle het immers in daardie tyd saam met Tiger Woods, Phil Mickelson en Vijay Singh as die spel se Groot Vyf bekend gestaan.
Dié Suid-Afrikaanse duo het Europese gholf oorheers en daar was ook 'n puik oes aan major-titels.
Goosen het in 2001 by Southern Hills die vierde Suid-Afrikaner ná Bobby Locke, Gary Player en Els geword wat 'n grote kon wen, toe hy in die Amerikaanse Ope geseëvier het.
In 2002 het Els by Muirfield sy naam op die Claret Jug laat uitkerf in die Britse Ope en in 2004 het Goosen by Shinnecock Hills sy tweede Amerikaanse Ope-titel verower.
Toe tree die nuwe generasie sterre na vore.
Trevor Immelman pronk in 2008 met Augusta se groen baadjie en Louis Oosthuizen wen twee jaar later die Britse Ope met 'n yslike sewe houe by die tuiste van gholf, St. Andrews.
Charl Schwartzel word in 2011 die Amerikaanse Meesterskampioen en Els wen in 2012 – 'n paar maande voor sy 42ste verjaardag – die Britse Ope 'n tweede keer.
Daarna het Suid-Afrika se major-hoop onverklaarbaar vervaag, met nie Immelman, Schwartzel of Oosthuizen wat sedertdien nog major-glorie kon verwerf nie.
Trouens, Immelman is deesdae meer tuis agter die mikrofoon as 'n kommentator as op die baan.
Die Amerikaner Brooks Koepka is oorgehaal om die PGA-kampioenskap 'n derde opeenvolgende keer te verower. Foto: Getty Images
Oosthuizen en Schwartzel slaan Donderdag saam met hul landgenote Erik van Rooyen, Christiaan Bezuidenhout, Dylan Frittelli en Shaun Norris in die PGA-kampioenskap op die TPC Harding Park-baan af.
Nie een van die Suid-Afrikaners lyk op die keper beskou na 'n realistiese aanspraakmaker op dié munisipale baan in San Francisco nie.
Oosthuizen was wel die afgelope naweek heel skaflik met vier rondes in die 60's vir 'n gesamentlike sesde plek in die St. Jude-toernooi, terwyl Van Rooyen ook onder die voorste 20 spelers geëindig het.
Branden Grace was saam in die tweede plek in die Barracuda-kampioenskap in Kalifornië, toe hy hom Saterdag weens 'n positiewe Covid-19-toets aan die toernooi moes onttrek.
Met Grace in selfisolasie, lei Oosthuizen Suid-Afrika se aanslag.
Dit is egter die Yanks Justin Thomas, Bryson DeChambeau en Brooks Koepka wat saam met Jon Rahm en Rory McIlroy as die groot gunstelinge beskou word.
Koepka het 'n derde agtereenvolgende PGA-kampioenskapstitel in sy visier.
Die Aussie Peter Thomson is die laaste speler wat 'n driekuns in dieselfde major-toernooi behaal het – van 1954 tot 1956 in die Britse Ope.
• Dit sal Donderdag 382 dae gelede wees wat Shane Lowry die Claret Jug by Royal Portrush omhoog gehou het.
Vanweë die koronavirus is die PGA-kampioenskap vanjaar vir die eerste keer in die geskiedenis die eerste major van die jaar.
Die Amerikaanse Meesterstoernooi word tradisioneel in April by Augusta beslis, maar dit sal vanjaar in November gehou word.
• Die beroepswedder William Hill glo nie enige van Suid-Afrika se afdeling by Harding Park het juis 'n kans om die PGA-kampioenskap te wen nie.